Umræður um persónuvernd og siðferði í vísindum hafa verið áberandi og ef til vill tekið meira rými undanfarið en áður . Breytingar og ný viðhorf á þessum sviðum hafa komið svo ört fram nýverið að læknar sem og aðrir hafa haft fullt í fangi með að fylgjast með í hverju nýjungarnar felast . Á haustdögum var lagt fram lagafrumvarp sem felur í sér breytingar á persónuverndarlögunum . Nýverið hafa verið gerðar breytingar á reglum um vísindasiðanefndir og skipan þeirra . Í ljós hefur komið að þær kröfur og vinnureglur sem snúa að læknum og þeim öðrum sem hafa hug á að framkvæma rannsóknir eru ekki nógu skýrar . Hinar mikilvægu nefndir sem að þessum málum koma , Tölvunefnd og Vísindasiðanefnd , gegna hér lykilhlutverkum . Því er hér með lýst eftir skýrum skilaboðum frá Tövunefnd og Vísindasiðanefnd . Í hvað tilvikum á að leita eftir leyfum , umsögnum og álitum þessara nefnda ef fyrirhugaðar eru vísindarannsóknir á mönnum ? Hvernig og hvenær á að bera slíkar beiðnir fram , með tilliti til framkvæmda rannsókna ? Leiðbeiningar og nákvæm umsóknareyðublöð þessara aðila er það sem læknar og aðrir bíða eftir . Læknablaðið hefur að undanförnu óskað eftir því við höfunda , sem senda fræðigreinar til birtingar , að þeir greini frá því hvort þeir hafi fengið leyfi Tölvunefndar og vísindasiðanefnda vegna rannsókna sinna . Slíkra leyfa og umsagna er getið í texta greinanna . Í þessu tölublaði birtist viðtal við Ingileifi Jónsdóttur formann Vísindasiðanefndar þar sem segir frá störfum nefndarinnar . Á öðrum stað í blaðinu eru fyrirhugaðar breytingar á lögum um persónuvernd kynntar stuttlega . Loks greinir Árni Björnsson frá umræðu sem farið hefur fram í blöðum og tímaritum víðsvegar um heiminn og tengist siðfræði í vísindum , ekki síst læknavísindum og meðferð heilsufarsupplýsinga einstaklinga .